珍寶
作者：程登吉
朝代：明
篇章：幼學瓊林 卷三

paragraphs: 山川之精英，每泄爲至寶；乾坤之瑞氣，恆結爲奇珍。故玉足以庇嘉穀，明珠可以御火災。魚目豈可混珠，碔砆焉能亂玉。黃金生於麗水，白銀出自朱提。曰孔方、曰家兄，俱爲錢號；日青蚨，曰鵝眼，亦是錢名。
可貴者明月夜光之珠，可珍者璠璵琬琰之玉。宋人以燕石爲玉，什襲緹巾之中；楚王以璞玉爲石，兩刖卞和之足。惠王之珠，光能照乘；和氏之壁，價重連城。鮫人泣淚成珠，宋人削玉爲楮。賢乃國家之寶，儒爲席上之珍。王者聘賢，束帛加壁；真儒抱道，懷瑾握瑜。
雍伯多緣，種玉於藍田而得美婦；太公奇遇，釣璜於渭水而遇文王。剖腹藏珠，愛財而不愛命；纏頭作錦，助舞而更助嬌。孟嘗廉潔，克俾合浦還珠；相如忠勇，能使秦廷歸璧。玉釵作燕飛，漢宮之異事；金錢成蝶舞，唐庫之奇傳。廣錢固可以通神，營利乃爲鬼所笑。以小致大，謂之拋磚引玉；不知所貴，謂之買櫝還珠。
賢否罹害，如玉石俱焚；貪得無厭，雖輜珠必算。崔烈以錢買官，人皆惡其銅臭；秦嫂不敢視叔，自言畏其多金。熊袞父亡，天乃雨錢助葬；仲儒家窘，天乃雨金濟貧。漢楊震畏四知而辭金，唐太宗因懲貪而賜絹。
晉魯褒作《錢神論》，嘗以錢爲孔方兄；王夷甫口不言錢，乃謂錢爲阿堵物。然而牀頭金盡，壯士無顏；囊內錢空，阮郎羞澀。但匹夫不可懷壁，人生孰不愛財。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。